KOMMISSIONENS FORORDNING (EF) Nr. 1154/97 af 25. juni 1997 om forøgelse af det toldkontingent for indførsel af bananer, der for 1997 er fastsat i artikel 18 i Rådets forordning (EØF) nr. 404/93 (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 18, stk. 1, og artikel 30, og

ud fra følgende betragtninger:

I artikel 18, stk. 1, i forordning (EØF) nr. 404/93 er det fastsat, at når Fællesskabets efterspørgsel som fastsat på grundlag af prognosen i artikel 16 stiger, forhøjes kontingentmængden tilsvarende;

ved beslutning 97/402/EF (3) udarbejdede Kommissionen en foreløbig opgørelse over produktionen og forbruget i Fællesskabet samt indførslen og udførslen; opgørelsen viser en stigning i efterspørgslen i Fællesskabet især som følge af Østrigs, Finlands og Sveriges tiltrædelse af Fællesskabet;

den 4. april 1995 forelagde Kommissionen Rådet et forslag med henblik på at tilpasse toldkontingentet for indførsel af bananer efter de nye medlemsstaters tiltrædelse (4); trods Kommissionens bestræbelser har Rådet endnu ikke truffet afgørelse om dette forslag; for at tilfredsstille efterspørgslen og forhindre alvorlige forstyrrelser på EF-markedet er Kommissionen nødsaget til at forhøje toldkontingentet ud fra oplysningerne i den foreløbige opgørelse;

i dom af 26. november 1996 i sag C 68/95 kendte EF-domstolen for ret, at »artikel 30 i forordning (EØF) nr. 404/93 bemyndiger Kommissionen til, og pålægger den efter omstændighederne, at fastsætte bestemmelser for særligt vanskelige tilfælde, som opstår ved, at importører af tredjelandsbananer eller ikke-traditionelle AVS-bananer trues på deres eksistens, når de har fået tildelt et usædvanligt lavt kontingent på grundlag af referenceår, som skal tages i betragtning i henhold til samme forordnings artikel 19, stk. 2, såfremt disse vanskeligheder er forbundet med overgangen fra de nationale ordninger, der bestod, før forordningen om den fælles markedsordning trådte i kraft, og ikke skyldes manglende omhu fra de pågældende erhvervsdrivendes side«;

som følge af denne dom har en række erhvervsdrivende indgivet ansøgninger til Kommissionen om supplerende tildelinger med påberåbelse af særligt vanskelige tilfælde; for i 1997 at imødekomme de ansøgninger, der forekommer berettiget ud fra de principper, som Domstolen udstak, bør der oprettes en særlig reserve inden for toldkontingentet;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Toldkontingentet for indførsel af bananer fra tredjelande og for ikke-traditionelle AVS-bananer, jf. artikel 18 og 19 i forordning (EØF) nr. 404/93, fastsættes til 2 553 000 tons for 1997.

Inden for dette toldkontingent reserveres i medfør af artikel 30 i ovennævnte forordning en mængde på højst 10 000 tons med henblik på vedtagelsen af særlige foranstaltninger for at løse særligt vanskelige tilfælde, som rammer visse erhvervsdrivende som følge af ikrafttrædelsen af den fælles markedsordning for bananer. Der tages ikke hensyn til denne mængde ved tildelingen af importlicenser til erhvervsdrivende i kategori A, B og C efter samme forordnings artikel 19, stk. 1 og 2.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) Se side 79 i denne Tidende.

(4) EFT nr. C 136 af 3. 6. 1995, s. 22.